4. ΑΠΟΦΑΣΙΣ ΥΠΟΥΡΓΟΥ ΚΟΙΝΩΝΙΚΩΝ ΥΠΗΡΕΣΙΩΝ Αριθ.28/3/1014 της 11/27 Μαρτ. 1976 (ΦΕΚ Β΄ 404) Περί θεσπίσεως μεταβατικών διατάξεων εις το Καταστατικόν του Ταμείου Ασφαλίσεως Προσωπικού Ασφαλιστικής Εταιρείας «Η ΕΘΝΙΚΗ». Έχοντες υπ' όψει: 1.Τας διατάξεις του άρθρ. 5 του Νόμ. 2868/1922. 2.Την από 18.2.76 απόφασιν του Δ.Σ. του Ταμείου Ασφαλίσεως Προσωπικού της Ασφαλιστικής Εταιρείας «Η ΕΘΝΙΚΗ». 3.Τας διατάξεις του Ν.Δ. 1379/73 «περί Συμβουλίων και Επιτροπών αρμοδιότητος Υπουργείου Κοινωνικών Υπηρεσιών», αποφασίζομεν: Εις το άρθρ. 74 του Καταστατικού του Ταμείου Ασφαλίσεως Προσωπικού της Ασφαλιστικής Εταιρείας «Η ΕΘΝΙΚΗ» προστίθεται παρ. 8 έχουσα ούτω: «8.Η υπό της παρ. 6 του άρθρ. 4 του Καταστατικού του Ταμείου προβλεπομένη προθεσμία υποβολής αιτήσεων περί αναγνωρίσεως προϋπηρεσίας υπό των ενδιαφερομένων παρατείνεται επί έν έτος από της δημοσιεύσεως της παρούσης. Του ανωτέρω δικαιώματος δύνανται να ποιήσουν χρήσιν τόσον οι τυγχάνοντες ησφαλισμένοι του Ταμείου κατά την έναρξιν ισχύος του Καταστατικού αυτού όσον και οι μετά την ισχύν τούτου υπαχθέντες εις την ασφάλισιν του Ταμείου». 